Polisie waarsku teen kitsbank-slenterArgieffoto Speurders van die Suid-Afrikaanse polisiediens het die publiek bedag gemaak op ŉ slenter wat daartoe lei dat kontant uit gebruikers se bankrekeninge gesteel word. Sers. Mmako Mophiring, woordvoerder van die polisie, het gesê dié bedrog vind plaas deur die skandering van kaartkodes by kitsbanke. “Daar is glo vier sake aangemeld waar kontant vanuit niksvermoedende gebruikers se rekeninge onttrek is ná hulle hulp van vreemdelinge by kitsbanke aanvaar het,” het Mophiring gesê. Die mense het glo eers agtergekom dat daar geld uit hulle rekeninge onttrek is toe hulle ŉ SMS van hulle onderskeie banke ontvang het. “Wees dus versigtig en aanvaar of vra net hulp van sekuriteitsbeamptes of ander beamptes wat wel in diens van die bank is,” het Mophiring gesê. Mophiring het mense gemaan om versigtig te wees vir vreemdelinge wat hulp aanbied by kitsbanke en liewer hulp van die hand te wys.